王冕
喜雨歌赠姚炼师
今年大旱值丙子，赤土不止一万里。
米珠薪桂水如汞，天下苍生半游鬼。
南山北山云不生，白田如纸无人耕。
吾生政坐沟壑叹，况有狼虎白日行。
大官小官人父母，杀犬屠牛事何苟？南风日日吹太空，旱魃徒勤城南妇。
炼师一出役万灵，绿章上扣天帝庭。
乞得秋阴三日雨，洗濯山泽回余青。
老农额手喜复叹，点点都是盘中饭。
雨我公田及我私，免得残年坐涂炭。
老农所见愚又愚，拜师更乞天雨珠。
雨珠饮彼残暴腹，庶几活我东南隅。
我方热恼岩壑底，眨眼忽听雷过耳。
起来发歌登大楼，长江大河都是水。